**BIOGRAFIJA**

Vesna Milutinović je rođena 10.03.1975. godine u Nišu. Osnovnu školu ''Učitelj Tasa'' i gimnaziju ''Bora Stanković'' završila je takođe u Nišu. Za postignute rezultate u osnovnom i srednjem školovanju više puta je pohvaljivana.

Školske 1994/95. godine upisala je Elektronski fakultet u Nišu, opredelivši se za Smer telekomunikacije. Diplomirala je 12.12.2000.godine sa prosečnom ocenom 7.83 (sedamosamdesettri) u toku studija i ocenom 10 (deset) na diplomskom ispitu i stekla zvanje diplomiranog inženjera elektrotehnike za telekomunikacije i elektroniku na Smeru telekomunikacije. Tema diplomskog rada, realizovanog pod mentorstvom Prof. dr Bratislava Milovanovića, bila je “*Bluetooth interfejs za povezivanje mobilnih uređaja*”.

Školske 2008/2009.god. upisala je doktorske studije na Elektronskom fakultetu u Nišu, na Smeru telekomunikacije, u okviru kojih je položila svih šest ispita sa prosečnom ocenom 10 (deset). Član je Internacionalnog udruženja inženjera elektrotehnike i elektronike (IEEE) od 2012. godine i Inženjerske komore Srbije od 2006. godine. Od 2007. godine zaposlena je u Republičkoj agenciji za elektronske komunikacije (RATEL) kao kontrolor elektronskih mreža i usluga i bavi se merenjem radiofrekvencijskog spektra.

U istraživačkom radu, uže oblasti njenog interesovanja se odnose na prostiranje elektromagnetnih talasa i proučavanje problema elektromagnetske kompatibilnosti. Tokom dosadašnjeg naučnog rada, kao autor ili koautor publikovala je veći broj naučnih radova, od čega su u oblasti koju razmatra doktorska disertacija: **1** rad u međunarodnom časopisu sa SCI liste (M23), **1** rad u u međunarodnom časopisu koji nije na SCI listi (M52), **1** rad u nacionalnom časopisu (M53), **6** radova publikovanih u zbornicima sa međunarodnih konferencija (M33) i **2** rada publikovana u zbornicima sa nacionalnih konferencija (M63). U oblasti digitalne televizije objavila je **4** rada i to 2 na međunarodnim i 2 na domaćim konferencijama.